Document ID: 32005D0234

KOMMISSIONENS BESLUTNING
af 14. marts 2005
om ændring af bilag II til Rådets beslutning 79/542/EØF for så vidt angår import af fersk kød fra Argentina
(meddelt under nummer K(2005) 602)
(EØS-relevant tekst)
(2005/234/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 72/462/EØF af 12. december 1972 om sundhedsmæssige og veterinærpolitimæssige problemer i forbindelse med indførsel af kvæg, svin, får og geder samt fersk kød og kødprodukter fra tredjelande (1), særlig artikel 3, stk. 1, andet afsnit, og artikel 16, stk. 1,
under henvisning til Rådets direktiv 2002/99/EF af 16. december 2002 om dyresundhedsbestemmelser for produktion, tilvirkning, distribution og indførsel af animalske produkter til konsum (2), særlig artikel 8, stk. 1 og 4, og
ud fra følgende betragtninger:
(1)
I del 1 i bilag II til Rådets beslutning 79/542/EØF af 21. december 1979 om en liste over tredjelande og dele af tredjelande og om dyre- og folkesundhedsbetingelser og udstedelse af veterinærcertifikat ved import til EF af levende dyr og fersk kød (3) er der opstillet en liste over tredjelande og dele af tredjelande, hvorfra det er tilladt for medlemsstaterne at importere visse levende dyr og fersk kød af disse.
(2)
Som følge af et udbrud af mund- og klovesyge i september 2003 i Argentina i provinsen Salta i den nordlige del af landet tæt på grænsen til Paraguay blev Kommissionens beslutning 93/402/EØF af 10. juni 1993 om sundhedsmæssige betingelser og udstedelse af sundhedscertifikat ved indførsel af fersk kød fra bestemte lande i Sydamerika (4) ændret ved beslutning 2003/658/EF (5) og 2003/758/EF (6), for at suspendere import af udbenet og modnet oksekød fra de argentinske provinser Salta, Jujuy, Chaco og Formosa. Beslutning 93/402/EØF er blevet ophævet ved beslutning 2004/212/EF (7), og dens bestemmelser indarbejdet i beslutning 79/542/EØF.
(3)
Udbruddet blev overstået for mere end 12 måneder siden, og der har ikke været nye udbrud på Argentinas område. Siden da har de kontrolbesøg, der blev aflagt i 2004, vist, at situationen i Argentina har forbedret sig, både hvad angår dyre- og folkesundhed.
(4)
Kommissionen anmodede Argentina om at fastlægge en stødpudezone langs grænsen til Bolivia og Paraguay for at undgå risikoen for indslæbning af mund- og klovesyge. Argentina foreslog en 25 km bred zone langs grænsen til de pågældende lande (den såkaldte »stødpudezone«). Kommissionen har nu fået forelagt detaljerede kort og oplysninger, bl.a. vedrørende de kontrolforanstaltninger, der er indført i stødpudezonen. Det bør forbydes at importere fersk kød af arter, der er modtagelige for mund- og klovesyge, fra stødepudezonen til Fællesskabet.
(5)
Importen af udbenet og modnet fersk oksekød fra provinserne Salta, Jujuy, Chaco og Formosa, med undtagelse af stødpudezonen, bør derfor genoptages.
(6)
Beslutning 79/542/EØF er blevet ændret ved beslutning 2004/212/EF, bl.a. med henblik på at udelukke kødprodukter fra dens anvendelsesområde. Derfor bør den i artikel 1 fejlagtige omtale af kødprodukter slettes af denne artikel.
(7)
Artikel 1 i beslutning 79/542/EØF og del 1 i bilag II til beslutningen bør ændres i overensstemmelse hermed.
(8)
De i denne beslutning fastsatte foranstaltninger er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET FØLGENDE BESLUTNING:
Artikel 1
I artikel 1 i beslutning 79/542/EØF udgår udtrykket »og kødprodukter«.
Artikel 2
Del 1 i bilag II til beslutning 79/542/EØF erstattes af teksten i bilaget til nærværende beslutning.
Artikel 3
Denne beslutning anvendes fra den 18. marts 2005.
Artikel 4
Denne beslutning er rettet til medlemsstaterne.
Udfærdiget i Bruxelles, den 14. marts 2005.

Labels: 3
17
18
6